## Pravilnik o stručnim i tehničkim standardima za određivanje vrste muzeja, za njihov rad, te za smještaj muzejske građe i muzejske dokumentacije

### NN 30/2006 (17.3.2006.), Pravilnik o stručnim i tehničkim standardima za određivanje vrste muzeja, za njihov rad, te za smještaj muzejske građe i muzejske dokumentacije

# MINISTARSTVO KULTURE

**718**

Na temelju članka 15. Zakona o muzejima
(»Narodne novine« 142/98), a na prijedlog Hrvatskoga muzejskog vijeća, ministar
kulture donosi

## PRAVILNIK

### O STRUČNIM I TEHNIČKIM STANDARDIMA ZA ODREĐIVANJE VRSTE MUZEJA, ZA NJIHOV RAD, TE ZA SMJEŠTAJ MUZEJSKE GRAĐE I MUZEJSKE DOKUMENTACIJE

I. OPĆE ODREDBE

Članak 1.

Ovim Pravilnikom utvrđuju se stručni i tehnički
standardi za određivanje vrste muzeja i galerija kao samostalnih ustanova, te
muzeja, galerija i zbirki unutar ustanova i drugih pravnih osoba (u daljnjem
tekstu: muzeji), za njihov rad, kao i za smještaj muzejske građe i muzejske
dokumentacije.

Članak 2.

Muzeji su dužni pridržavati se standarda
utvrđenih ovim Pravilnikom, a njihovi osnivači dužni su osigurati za to
potrebna sredstva.

Članak 3.

Muzeji obavljaju muzejsku djelatnost u smislu
članka 5. Zakona o muzejima.

..

II. VRSTE MUZEJA

Članak 4.

Muzeji mogu biti opći i specijalizirani prema
vrsti muzejske građe, te nacionalni, regionalni i lokalni prema teritorijalnom području
obavljanja muzejske djelatnosti.

U obavljanju matične djelatnosti unutar Sustava
muzeja Republike Hrvatske muzeji mogu biti matični muzeji prve razine i matični
muzeji druge razine prema Pravilniku o načinu i mjerilima za povezivanje u
Sustav muzeja Republike Hrvatske.

Vrstu muzeja iz stavka 1. ovoga članka utvrđuje
Vijeće za matičnu djelatnost unutar Sustava muzeja Republike Hrvatske, sukladno
standardima određenim ovim Pravilnikom.

*Opći muzej*

Članak 5.

Opći muzej ima najmanje 2 raznorodne zbirke
muzejskih predmeta koje predstavljaju kulturno-povijesne, umjetničke,
tehničko-tehnološke i prirodne i/ili druge značajke teritorija za koji je muzej
osnovan.

*Specijalizirani muzej*

Članak 6.

Specijalizirani muzeji imaju najmanje 1 zbirku
muzejskih predmeta od interesa za jednu ili više srodnih temeljnih znanstvenih
disciplina, ili jednu ili više specifičnih ljudskih djelatnosti.

Specijalizirani muzeji su arheološki,
etnografski, tehnički, povijesni, prirodoslovni, umjetnički i muzeji
primijenjenih umjetnosti, te ostali specijalizirani muzeji.

U muzeje iz stavka 1. ovoga članka ubrajaju se i
muzeji na otvorenom.

Članak 7.

Arheološki muzeji imaju zbirke i dokumentaciju
arheološke građe pretpovijesnog, antičkog i srednjovjekovnog razdoblja domaćeg
ili stranog podrijetla, a prema potrebi i pojedine skupine srodne relevantne
građe (numizmatički materijal, medalje i sl.).

Članak 8.

Etnografski muzeji imaju zbirke i dokumentaciju koje
se bave tradicijskom kulturom, društvenom poviješću, vjerovanjima, običajima,
tradicionalnim vještinama i obrtima kao i kulturama izvan­europskih zemalja.

Članak 9.

Tehnički muzeji (muzeji znanosti i tehnologije)
(uključujući i industrijsku arheologiju) imaju zbirke i dokumentaciju koje
prate znanstvena i tehnička čovjekova dostignuća.

Članak 10.

Povijesni muzeji imaju zbirke i dokumentaciju
koje prate povijesni razvitak države, regije ili jedinice lokalne samouprave u
određenom razdoblju ili obrađuju određeni povijesni događaj ili proces.
Povijesnim muzejima pripadaju i memorijalni muzeji, vojni muzeji, muzeji
povijesnih postrojbi, muzeji povijesnih osoba, povijesni lokaliteti (zgrade) i sl.

Članak 11.

Prirodoslovni muzeji imaju zbirke prirodnina i dokumentaciju neke od prirodoznanstvenih
disciplina kao što su: geologija, biologija, paleontologija, mineralogija, petrografija, mikologija itd.

Članak 12.

Umjetnički muzeji i muzeji primijenjenih
umjetnosti su muzeji koji imaju zbirke i dokumentaciju iz područja umjetnosti i
primijenjenih umjetnosti. To su muzeji pojedinih umjetničkih vrsta, poput
muzeja likovnih umjetnosti, fotografije, filma, arhitekture, kazališta,
dizajna, kostima, književnosti, glazbe, umjetničkog obrta i slično, ili
pojedinih umjetničkih razdoblja.

Članak 13.

Ostali specijalizirani muzeji su oni koji ne
pripadaju ni jednoj od prethodno navedenih vrsta, a posjeduju zbirke od
interesa drugih znanstvenih disciplina, ili su vezani za neku specifičnu
ljudsku djelatnost.

*Nacionalni muzej*

Članak 14.

Nacionalni muzej obavlja muzejsku djelatnost za
područje Republike Hrvatske i ima muzejsku građu koja je od osobitog značenja
za Republiku Hrvatsku.

Nacionalni muzej ima zbirke i dokumentaciju od
osobitog značenja za povijest, kulturu, prirodu, znanost i tehniku na
teritoriju Republike Hrvatske.

*Regionalni muzej*

Članak 15.

Regionalni muzej obavlja muzejsku djelatnost na
području jedne ili više općina ili na području šire regije.

*Lokalni muzej*

Članak 16.

Opći i specijalizirani lokalni muzej obavlja
muzejsku djelatnost na određenom lokalnom području (grad, općina i ostale
razine lokalnih muzeja).

*Matični muzeji*

Članak 17.

Kriteriji za određivanje matičnih muzeja prve i
druge razine određeni su Pravilnikom o načinu i mjerilima za povezivanje u
sustav muzeja Republike Hrvatske.

III. MUZEJSKA GRAĐA I
DOKUMENTACIJA

Članak 18.

Muzejsku građu u skladu s člankom 7. Zakona o
muzejima čine civilizacijska, kulturna te prirodna dobra kao dio nacionalne i općeljudske
baštine.

Muzeji su dužni redovito voditi muzejsku
dokumentaciju o muzejskoj građi sukladno Pravilniku o sadržaju i načinu vođenja
muzejske dokumentacije o muzejskoj građi.

Muzejska građa i dokumentacija štite se kao
kulturno dobro i na njih se primjenjuju propisi o zaštiti kulturnih dobara.

*Zbirke muzejskih predmeta*

Članak 19.

Muzejsku građu čine muzejski predmeti koji se
ustrojavaju u zbirke muzejskih predmeta.

Zbirke muzejskih predmeta čine skupine predmeta
koje su međusobno povezane prema jednome ili više obilježja: materijalu,
razdoblju, stilskim obilježjima, autoru, školi, pokretu, temi, osobi, događaju,
teritoriju, mediju, tehnici i tehnologiji, određenoj znanstvenoj disciplini,
specifičnoj ljudskoj djelatnosti i dr.

Zbirke muzejskih predmeta ustrojavaju se prema
jednome ili više obilježja navedenih u stavku 2. ovoga članka. Sve zbirke
muzejskih predmeta čine fundus muzeja (zbirni fond).

Članak 20.

Muzeji mogu, radi obavljanja djelatnosti,
ustrojiti odjele koji imaju voditelja.

Odjeli se ustrojavaju prema srodnosti zbirki
muzejskih predmeta i djelatnostima. Prema srodnosti zbirki, odjeli se mogu
osnovati ako muzej ima najmanje 2 srodne zbirke. Prema djelatnostima, odjeli se
mogu osnovati kao dokumentacijski, informatički, edukacijski, konzervatorsko-restauratorski,
odjeli knjižnica, odjeli za odnose s javnošću, marketinški odjeli i slično.

*Skupljanje muzejske građe i dokumentacije*

Članak 21.

Skupljanje muzejske građe obavlja se u skladu sa
Zakonom o muzejima, drugim važećim pravnim propisima Republike Hrvatske i
međunarodnim propisima koje je prihvatila naša zemlja i u skladu s etičkim
kodeksima struke.

Pribavljanje građe pravnim poslom mora se
temeljiti na pisanom ugovoru ili drugoj ispravi o prijenosu vlasništva, pravu
iskorištavanja autorskog djela ili drugoj dopuštenoj pravnoj osnovi.

Članak 22.

Svaki muzej dužan je prihvatiti i objaviti
pisanu izjavu o svojoj politici skupljanja koja sadrži sve postupke koje muzej
namjerava provesti pri skupljanju predmeta. Muzej je dužan izjavu najmanje
svakih 5 godina razmotriti i ocijeniti.

Skupljanje muzejske građe mora se obavljati
sustavno, prema objektivnim, racionalnim i znanstvenim kriterijima, te treba
služiti sadašnjem i budućem interesu istraživanja, zaštite i prezentiranja
građe.

Članak 23.

Muzeji su dužni međusobno surađivati i uskladiti
politiku skupljanja, te sporazumno utvrditi područja i granice skupljanja
muzejske građe.

Muzeji neće u pravilu pribavljati materijal
posebnoga lokalnog podrijetla i posebnoga lokalnog značenja iz područja
skupljanja nekoga drugog muzeja.

Muzeji ne smiju, osim u iznimnim slučajevima,
nabavljati građu koju neće moći dokumentirati, konzervirati, čuvati ili
izlagati na prikladan način.

Sve prijepore u provođenju politike skupljanja
rješava Hrvatsko muzejsko vijeće.

Članak 24.

Terensko istraživanje mora se izvoditi na način
da svi sudionici djeluju u skladu sa strukom, zakonski i odgovorno pri
skupljanju predmeta i podataka i da svim sredstvima sprječavaju svako neetičko,
nezakonito i štetno djelovanje.

*Stručna obrada muzejske građe*

Članak 25.

Muzeji provode stručnu obradu muzejskih
predmeta, koja obuhvaća:

– identifikaciju, determinaciju, klasifikaciju i
kategorizaciju,

– analizu i opis,

– vrjednovanje i interpretaciju,

– stručno istraživanje,

– dokumentiranje.

*Izlaganje muzejske građe i dokumentacije*

Članak 26.

Muzej je obvezan imati stalni postav (stalnu
izložbu), osim ako zbog osjetljivosti građe to nije dopušteno. Katalog stalnog postava
ili stalne izložbe potrebno je izdati najkasnije dvije godine od njegova
postavljanja.

Muzej organizira povremene izložbe. Katalog
povremene izlož­be potrebno
je izdati uoči izložbe.

*Zaštita i čuvanje muzejske građe*

Članak 27.

Muzeji su dužni provoditi preventivnu zaštitu
muzejske građe i muzejske dokumentacije.

Preventivna zaštita obuhvaća osiguranje
primjerenih mikroklimatskih uvjeta (temperature i relativne vlažnosti zraka),
svjetlosnih uvjeta (zračenja), uništavanja nametnika, kontrolu ljudi (osoblja i
korisnika), prevenciju djelovanja štetnih tvari i ostale preventivne postupke.

Preventivna i druga zaštita provodi se u čuvaonicama, izložbenim prostorima, radionicama,
knjižnicama, arhivima i u transportu.

Članak 28.

Obvezna je mjera zaštite fotografiranje svakoga
muzejskog predmeta, te mikrofilmiranje inventarnih knjiga muzejskih predmeta
svakih 5 godina.

Muzeji su dužni redovito provoditi zaštitu
digitalnih zapisa radi osiguravanja njihove trajnosti, u skladu s razvojem
tehnologije.

*Revizija i izlučivanje muzejske građe*

Članak 29.

Revizija popisa muzejske građe je postupak
utvrđivanja stvarnog stanja fundusa temeljem sravnjivanja podataka u knjigama
inventara i stvarnog stanja muzejskih predmeta.

Postupak popisa ili revizije muzejske građe
obavlja se prema Pravilniku o sadržaju i načinu vođenja muzejske dokumentacije
o muzejskoj građi.

Članak 30.

Izlučivanje muzejske građe i dokumentacije iz
zbirki je postupak prema kojemu muzejska građa ili muzejska dokumentacija trajno
izlazi iz muzejskog fundusa, sukladno Zakonu o muzejima. Načini izlučivanja su
otpisivanje predmeta zbog njegove uništenosti, pohrana u drugi muzej ili pravnu
osobu, dar drugom muzeju ili pravnoj osobi, zamjena predmeta s drugim muzejom i
prodaja predmeta.

IV. STRUČNO MUZEJSKO
OSOBLJE

Članak 31.

Muzejsku djelatnost obavlja stručno muzejsko
osoblje utvrđeno Zakonom o muzejima.

Članak 32.

Kriteriji za određivanje strukture i broja stručnoga
i pomoćnoga stručnog muzejskog osoblja u muzejima jesu vrsta muzeja, opseg i
vrsta muzejske građe i muzejske dokumentacije, mjesto u Sustavu muzeja
Republike Hrvatske, ustrojeni odjeli knjižnice, restauratorske ili preparatorske radionice i dr.

*Stručno osoblje nacionalnoga, regionalnog, lokalnog i
matičnog muzeja*

Članak 33.

U nacionalnome muzeju stručne poslove obavlja
najmanje:

– 7 kustosa, od kojih najmanje 3 moraju biti u
zvanju muzejskog savjetnika,

– 1 dokumentarist,

– 1 muzejski pedagog,

– 1 informatičar,

– 1 dipl. knjižničar,

– 1 restaurator,

– 1 osoba zadužena za marketing i odnose s
javnošću.

U nacionalnome muzeju pomoćne stručne poslove
obavljaju najmanje:

– 4 muzejska tehničara,

– 3 preparatora,

– 1 knjižničar,

– 1 fotograf.

Članak 34.

U regionalnome muzeju stručne poslove obavlja
najmanje:

– 5 kustosa, od kojih najmanje 1 mora biti u
zvanju muzejskog savjetnika,

– 1 dokumentarist,

– 1 muzejski pedagog,

– 1 informatičar,

– 1 dipl. knjižničar,

– 1 restaurator,

– 1 osoba zadužena za marketing i odnose s
javnošću.

U regionalnome muzeju pomoćne stručne poslove
obavljaju najmanje:

– 3 muzejska tehničara,

– 1 preparator.

Članak 35.

U lokalnome muzeju stručne poslove obavlja
najmanje:

– 1 kustos.

U lokalnome muzeju pomoćne stručne poslove
obavlja najmanje:

– 1 muzejski tehničar.

Članak 36.

Matični muzeji prve razine, osim stručnoga
muzejskog osoblja propisanog za nacionalne muzeje, imaju i jednoga muzejskog
savjetnika koji obavlja poslove matičara.

Matični muzeji druge razine moraju zadovoljiti
uvjete koji su propisani za regionalne muzeje.

V. PROSTOR, OPREMA I
SREDSTVA ZA RAD MUZEJA

*Prostori muzeja*

Članak 37.

Muzejska djelatnost obavlja se u zatvorenim i na
otvorenim prostorima.

Članak 38.

Muzejski prostori dijele se prema namjeni i
prema režimu pristupa.

Kriteriji za određivanje namjene prostora u
muzejima jesu muzeološka koncepcija, opseg i vrsta
muzejske građe i muzejske dokumentacije, broj i struktura muzejskog osoblja, mjesto
u Sustavu muzeja Republike Hrvatske, ustrojeni odjeli knjižnice, arhiva,
restauratorske i preparatorske radionice i dr.

Odnos veličine prostora prema namjeni razrađuje
se muzeološkom koncepcijom pojedinog muzeja, koju
odobrava Hrvatsko muzejsko vijeće.

Prilikom planiranja i obnove muzeja potrebno je
osigurati da osobe s posebnim potrebama imaju nesmetan pristup muzejskom
prostoru.

Članak 39.

Prema namjeni, muzejski se prostori dijele na:

– čuvaonicu:
zatvorenu, otvorenu, studijsku i trezor,

– izložbeni prostor: za stalne i povremene
izložbe,

– prostor za muzejsku dokumentaciju: čuvaonicu muzejske dokumentacije,

– prostor za edukativni rad: radionicu,
igraonicu, predavaonicu,

– restauratorsku i preparatorsku
radionicu: prema vrsti predmeta,

– prostor za prijam građe i manipulaciju njome,

– knjižnicu i spremište knjižnične građe,

– prostor za rad s korisnicima: čitaonicu s
pristupom informacijsko-dokumentacijskom sustavu, prostor za uvid u muzejsku
građu i muzejsku dokumentaciju,

– prostor za prijam novih predmeta (karantena),

– radionicu za tehničku pripremu izložbi,

– fotografski studio,

– prijamne prostore: ulazni, informativni punkt,
garderobu, sanitarni čvor,

– radne sobe: za stručno i tehničko osoblje,
upravu muzeja i administraciju,

– prodajne i ugostiteljske prostore: knjižaru, suvenirnicu, kavanu, restoran,

– ostale prostorije.

Članak 40.

Prema režimu pristupa korisnika, muzejski se
prostori dijele na otvorene, poluotvorene i zatvorene.

Otvoreni prostori dostupni su svim korisnicima.
To su prijamni prostor, izložbeni prostor, prodajni i ugostiteljski prostor,
prostor za edukativni rad, čitaonica s pristupom informacijsko-dokumentacijskim
sustavom.

Poluotvoreni prostori dostupni su korisnicima
samo uz nadzor ovlaštenoga muzejskog osoblja. To su studijska čuvaonica, restauratorska i/ili preparatorska
radionica, knjižnica, radne sobe, prostor za uvid u muzejsku građu i muzejsku
dokumentaciju, prostor za prijam nove građe, radionica za tehničku pripremu
izložbi, fotografski studio.

Zatvoreni prostori dostupni su samo ovlaštenom
osoblju. To su čuvaonica muzejske građe, čuvaonica muzejske dokumentacije, spremište knjižnične
građe i prostor za tehničko održavanje.

Muzej donosi pravilnik o uvjetima pristupa
muzejskim prostorima..

*Prostori nacionalnih, regionalnih i lokalnih muzeja*

Članak 41.

Za obavljanje djelatnosti nacionalni i
regionalni muzeji te matični muzeji prve i druge razine moraju imati primjereno
opremljene prostore, u skladu s vrstom i opsegom muzejske građe te s brojem
zaposlenih djelatnika:

– čuvaonicu za
muzejsku građu,

– prostor za prijam novih predmeta (karantena),

– zasebni prostor za uvid u muzejsku građu,

– zasebna čuvaonica za
muzejsku dokumentaciju,

– zasebni prostor za korištenje muzejske
dokumentacije,

– izložbeni prostor za stalne izložbe,

– izložbeni prostor za povremene izložbe,

– prostor za edukativni rad,

– restauratorska radionica,

– fotografski studio,

– prostor za prijam građe i manipulaciju njome,

– knjižnicu s čitaonicom,

– zasebno spremište knjižnične građe,

– radionicu za tehničku pripremu izložbi,

– prijamni prostori: ulazni i informativni
punkt,

– radne sobe: za stručno i tehničko osoblje i
administraciju,

– muzejsku prodavaonicu.

Članak 42.

Za obavljanje djelatnosti lokalni muzeji moraju
imati primjereno opremljene prostore u skladu s vrstom i opsegom muzejske građe
te s brojem zaposlenih djelatnika:

– čuvaonicu za
muzejsku građu,

– izložbeni prostor,

– prostor za muzejsku dokumentaciju,

– preparatorsku
radionicu,

– prostor za prijam građe i manipulaciju njome,

– prostor za rad s korisnicima,

– informativni punkt,

– prostor za stručno i tehničko osoblje.

*Oprema muzeja*

Članak 43.

Muzej mora imati odgovarajuću opremu koja
osigurava uvjete za obavljanje muzejske djelatnosti, s obzirom na namjenu
prostorija, režim dostupnosti i mjesto u Sustavu muzeja Republike Hrvatske.

Oprema u prostorima u kojima se čuva i izlaže
muzejska građa i muzejska dokumentacija mora biti u skladu s potrebama
provođenja mjera preventivne zaštite.

VI. JAVNOST RADA MUZEJA

Članak 44.

Muzejska djelatnost obavlja se kao javna služba,
te je rad Muzeja javan.

Muzej je dužan javno istaknuti radno vrijeme i
vrijeme kada je otvoren za korisnike.

Stalni postav muzeja mora biti otvoren za
posjetitelje najmanje tisuću sati godišnje.

VII. PRIJELAZNE I
ZAVRŠNE ODREDBE

Članak 45.

Muzeji su dužni uskladiti svoj rad i poslovanje
s odredbama ovoga Pravilnika u roku od jedne godine od dana njegova stupanja na
snagu.

Članak 46.

Ovaj Pravilnik stupa na snagu osmog dana od dana
objave u »Narodnim novinama«

Klasa: 612-05/06-01/0039

Urbroj: 532-01-02/1-06-01

Zagreb, 10. ožujka 2006.

Ministar kulture

**mr****. sc.
Božo Biškupić**, v. r.

Pravilnik, NN 30/2006-718